Aðgerðir til að draga úr kynjamisrétti Þingsályktunartillaga - þingskjal nr. 726

1991–92. – 1061 ár frá stofnun Alþingis.

115. löggjafarþing. – 468 . mál.

726. Tillaga til þingsályktunar um sérstakar aðgerðir til að draga úr kynjamisrétti og bæta stöðu fjölskyldufólks á vinnumarkaðnum.

Flm.: Kristín Ástgeirsdóttir, Kristín Einarsdóttir, Jóna Valgerður Kristjánsdóttir,

Ingibjörg Sólrún Gísladóttir, Ragnhildur Eggertsdóttir.

Alþingi ályktar að fela ríkisstjórninni að setja á fót nefnd til að móta markvissar tillögur um nauðsynlegar aðgerðir til að draga úr kynjamisrétti og bæta stöðu fjölskyldufólks á vinnumarkaðnum, einkum foreldra ungra barna. Tillögurnar nái jafnt til ríkiskerfisins, sveitarfélaga sem og hins almenna vinnumarkaðar. Í nefndinni eiga sæti fulltrúar kvennasamtaka, ríkis og sveitarfélaga, Jafnréttisráðs og aðila hins almenna vinnumarkaðar.

Greinargerð.

Staða íslenskra kvenna hefur breyst mikið ef horft er svo sem 100 ár aftur í tímann. Þjóðfélagsbreytingar og barátta kvenna fyrir almennum mannréttindum hafa fært konum lagalegt jafnrétti á flestum sviðum. Möguleikar kvenna til að afla sér menntunar og til að sjá sér og sínum farborða hafa batnað verulega á þessari öld. Við búum þó enn við misrétti á ýmsum sviðum. Þjóðfélag okkar er mótað af aldagömlum hugsunarhætti karla og stofnana karlveldisins. Enn búum við í karlstýrðu þjóðfélagi þar sem allar helstu valdastöður eru „mannaðar“ körlum. Enn er mikið verk að vinna til að staða kvenna geti talist góð og samskipti kynjanna með viðunandi hætti.

Í rúmlega 300 ár hefur það verið ríkjandi stefna fremstu hugsuða og margra stjórnmálahreyfinga á Vesturlöndum að vinna að sem mestum jöfnuði þegnanna, sem mestri hamingju og sem mestum áhrifum hvers og eins á eigið líf og mótun samfélagsins. Lengi vel náði þessi hugmyndafræði aðeins til vel stæðra hvítra karlmanna, en smátt og smátt var látið undan kröfum þeirra sem knúðu á um aukinn rétt, verkamanna, svertingja og loks kvenna.

Rótgrónar en um margt úreltar hugmyndir sem liggja að baki kristni og kirkju, stjórnarhátta, hernaðarbrölts, stéttaskiptingar, forréttinda, hlutverka kynjanna, svo og hugmyndir um karlmennsku og kvenleika, lifa góðu lífi í okkar hugmyndaheimi. Seint gengur að breyta þeim, enda oft miklir hagsmunir í húfi. Því er það sem kvennalistakonur hafa lagt mikla áherslu á nauðsyn hugarfarsbyltingar til að takast megi að jafna stöðu kynjanna.

Hægt er að beita margvíslegum aðferðum til að breyta hugarfari. Það má gera með umræðum, rannsóknum, markvissum aðgerðum og eflingu réttlætiskenndar hvers og eins. Þegar kemur að veruleikanum sjálfum, hinu daglega lífi, er röðin komin að stjórnvöldum, aðilum vinnumarkaðarins og konum sjálfum sem vita best hvar skórinn kreppir. Það má ekki bíða lengur að grípa til aðgerða til að draga úr því óþolandi misrétti sem einkennir íslenskan vinnumarkað. Stjórnvöld eiga að beita tiltækum ráðum til að jafna stöðu þegnanna og hafa almannahag að leiðarljósi. Aðilar vinnumarkaðarins, sem hafa með samningum sínum mikil áhrif á daglegt líf fólks og aðstæður fjölskyldnanna í landinu, þar með talið stöðu kynjanna á vinnumarkaðnum, eiga að semja um aukinn jöfnuð í áföngum. Samtökum kvenna í landinu verður að gefast kostur á að ræða beint við fulltrúa þeirra sem geta beitt sér fyrir breytingum til að koma hugmyndum sínum á framfæri við þá og knýja á um aðgerðir.

Þótt margt megi segja um nauðsyn almennrar hugarfarsbyltingar í íslensku samfélagi til hagsbóta konum og börnum er misréttið mest á vinnumarkaðnum. Það er ástæða til að hafa verulegar áhyggjur af vaxandi launamun kynjanna, „kvengervingu“ fátæktarinnar, sem lýsir sér í því hve stór hópur kvenna vinnur fyrir launum sem verða að teljast við eða undir fátæktarmörkum og þær aðstæður sem þjóðfélagið býður barnafjölskyldum upp á, einkum þar sem ung börn eru á heimilum.

Þrátt fyrir lög um sömu laun fyrir sömu vinnu frá árinu 1960 og margendurskoðuð lög um jafnrétti kynjanna blasir sú staðreynd við að launamunur kynjanna hér á landi er verulegur. Heildartekjur kvenna í fullu starfi eru aðeins um 60% af heildartekjum karla og hefur lítil breyting orðið þar á undanfarin ár. Skortur er á dagvistun fyrir börn, einkum í þéttbýlinu, þar hefur hvergi nærri verið komið til móts við þarfir foreldra eða vinnumarkaðarins. Skóladagur barna er ekki í neinu samræmi við vinnutíma foreldra. Vinnumarkaðinn skortir átakanlega sveigjanleika, t.d. hvað varðar vinnutíma, og aðbúnaður á vinnustöðum, einkum með tilliti til heilsufars, má víða batna. Þannig mætti lengi benda á aðgerðir sem bætt geta daglegt líf, dregið úr misrétti og gert samfélagið betra.

Með þessari tillögu er lagt til að skipuð verði nefnd sem komi með markvissar tillögur um aðgerðir til að draga úr misrétti kynjanna á vinnumarkaðnum og til að bæta stöðu barnafjölskyldna. Félagsmálaráðuneytið er í samvinnu við aðila vinnumarkaðarins um ýmis mál sem m.a. snerta misrétti kynjanna, en þar eiga kvennasamtök enga aðild að. Þá hefur nýlega verið skipuð nefnd til að athuga stöðu karla hér á landi og veitir ekki af, en málflutningur sá, sem heyrst hefur frá fulltrúum í nefndinni, vekur ekki miklar vonir um breytt hugarfar eða aðgerðir. Því er hér lagt til að fleiri aðilar, einkum kvennasamtök, verði kölluð til starfa í þágu aukins jafnréttis.

Sem dæmi um nauðsynlegar aðgerðir á vinnumarkaðnum má benda á eftirfarandi:

Tryggja þarf að jafnréttislögunum verði fylgt eftir og þau virt.

Grípa þarf til aðgerða til að draga úr launamisrétti, þar með talið nýtt starfsmat sem tekur tillit til uppeldis-, umönnunar- og þjónustuþátta hefðbundinna kvennastarfa og hefur að markmiði að bæta kjör kvenna.

Skattkerfinu verði breytt þannig að tillit verði tekið til þess kostnaðar sem því fylgir að eiga og ala upp börn.

Áætlun verði gerð um að fullnægja þörfinni fyrir dagvistun barna.

Samræmi verði komið á milli skóladags barna og vinnutíma foreldra.

Jöfnun foreldraábyrgðar utan sem innan heimilis.

Bættur aðbúnaður á vinnustöðum með tilliti til heilsufars, afkasta og vinnuanda.

Aðgerðir til að breyta hugarfari karla í garð kvenna og styrkja sjálfsvitund kvenna, t.d. hvað það varðar að meta störf sín til launa.

Aðgerðir til að auka hlut kvenna í stjórnunarstörfum, nefndum og ráðum sem snerta vinnumarkaðinn.

Styrkja þarf framboð á endurmenntun og fullorðinsfræðslu.

Auka þarf vitund um kynferðislega áreitni á vinnustöðum í því skyni að koma í veg fyrir slíkt.

Auðvelda þarf feðrum að taka fæðingarorlof.

Koma þarf í veg fyrir launaleynd og vinna að því að hækka grunnlaun þannig að ekki sé samið um ýmiss konar launauppbætur sem einkum koma körlum til góða.

Taka þarf á rótgrónum hugmyndum um hlutverk karla og kvenna með fræðslu, áróðri og umræðum.

Auka þarf rannsóknir á vinnumarkaðnum með tilliti til stöðu kynjanna.

Fyrirtæki og stofnanir eigi kost á ráðgjöf þegar tekið verður á hvers kyns misrétti á vinnustað.

Það er von flutningsmanna að sú nefnd, sem hér er lagt til að sett verði á fót, geti komið af stað umræðum í þjóðfélaginu jafnframt því að hún setji fram raunhæfar tillögur sem orðið gætu til þess að bæta stöðu kvenna á vinnumarkaðnum. Það er löngu viðurkennt að aukinn jöfnuður skilar sér í betra samfélagi fyrir alla.